शुरू-शुरू च बुल्हालतै आई बस्सने आले मूल परिवारै दी दूई जां त्री पीढ़ी च रो झा होए। जिमीं-जैदादू दी बंडै पर इन्दै च किश खटा-पटी होई गेई। निकड़ा झा लड़ाई नेई था चांह‌्दा। इस करी उसने अपना हिस्सी छुड़ी दित्ता ते अज्जै दे रामनगरै च जेह्‌ड़ा के उस बेल्लै बन्दरालता खुआन्दा हा आइयै बन्दरालें दी नौकरी कबूल करी लेई। ओ ब्हादर ते ऐ था गै, इस करी तौले गै उसने उत्थें अपना खास थाह्‌र बनाई लेआ। जेदे करी चन्हूनते दा अलाका बतौर जगीरै दै उसी थ्होई गेआ । पक्की गल्ल नेईं आखी जाई सकदी पर अम्मो-दग्गा ए लाना लाया जन्दा ऐ जे इस दी गै त्री पीढ़ी च चन्दू चनोत्तरा होआ। उस बेल्लै बन्दरालें दा सूरज ढालै पेई गेदा हा ते जमुआलें बी अजें सैह‌्जा सिर नेईं था चुक्के दा। चनोत्तरे दे सत्त पुत्तर बोए जिन्दै च सिर्फ त्रौ दे नांएं दा गै बड़ी मुश्कलें पता लग्गी सकेआ ऐ। चौंदा अजें कोई नां-थेह् नेई मिलेआ। खैर जिन्दे नांएं दा पता लग्गेआ ऐ ओ थे आगरा, फत्ता ते तोतू।